text: La política monetària, a anàlisi als Debats d'Economia de Begur – Begur
  L'Ajuntament de Begur i la Cambra de Comerç de Palamós coorganitzen aquest mes de desembre una nova edició dels Debats d'Economia de Begur, una trobada empresarial que té com a objectius analitzar i intercanviar impressions sobre la situació econòmica actual i valorar quina és la millor manera de preparar les empreses per a fer front al futur.
  La sessió tindrà lloc dimarts 17 de desembre, a partir de les 13.15 h, a l'Hotel Sa Punta de Begur (carrer Sa Punta d'es Forn, 20) i enguany comptarà amb l'assistència destacada de Ramon Tremosa i Balcells -Professor d'Economia a la UB, Diputat al Parlament Europeu 2009-2019 i Coordinador del grup liberal de la Comissió d'Economia 2017-2019-, que impartirà la ponència "Cap a on va la política monetària? Una visió des de la perspectiva de Catalunya".
  Per a participar de la trobada cal inscriure's prèviament, abans del 14 de desembre, trucant al telèfon 972 314 077 o enviant un correu electrònic a l'adreça info@cambrapalamos.org. Les places són limitades i el dinar té un preu de 40€.
  Eugeni Pibernat, regidor de Promoció Econòmica, posa en valor l'organització d'iniciatives com aquesta que "aporten al nostre teixit empresarial local noves claus, eines i recursos per a interpretar el context econòmic actual i per a desplegar aquelles accions que permetin a les nostres empreses millorar el seu posicionament en el mercat".
  En la mateixa línia, Pibernat afegeix que "per a Begur és un honor i és molt important acollir des de fa anys aquest debat; que no deixa de ser, si no, una trobada entre tota la família empresarial de la zona que ens permet teixir noves sinèrgies, establir noves col·laboracions i promoure la coneixença mútua entre tots els agents del sector".